
                   PARLAMENTUL  ROMÂNIEI

                       CAMERA DEPUTAŢILOR

	Comisia juridică, de  disciplină  şi imunităţi

Nr. 31/562 din 13 iunie 2007


	 Comisia pentru administraţie publică,amenajarea teritoriului şi echilibru ecologic 

 Nr.26/1655 din 13 iunie 2007


                                                                                                                 PL-x 353/2007
RAPORT COMUN
asupra proiectului de Lege  pentru completarea art.15 din Ordonanţa de urgenţă a Guvernului nr.40/1999 privind protecţia chiriaşilor şi stabilirea chiriei pentru spaţiile cu destinaţia de locuinţe 

                 În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi şi Comisia pentru administraţie publică, amenajarea teritoriului şi echilibru ecologic au fost sesizate, spre dezbatere în fond, cu proiectul de Lege pentru completarea art.15 din Ordonanţa de urgenţă a Guvernului nr.40/1999 privind protecţia chiriaşilor şi stabilirea chiriei pentru spaţiile cu destinaţia de locuinţe, având ca iniţiatori pe domnul senator Dan Voiculescu şi domnii deputaţi  Daniela Popa, Bogdan Ciucă şi Petru Călian , trimis cu adresa nr. PL-x 353 din 7 mai 2007. 
                 Potrivit prevederilor  art. 75 din Constituţia României, republicată şi ale art. 92 alin. (9) pct. 1 din Regulamentul Camerei Deputaţilor, republicat, Camera Deputaţilor este  Cameră decizională.
 Senatul, în calitate de primă Cameră sesizată, a adoptat acest proiect de lege, în şedinţa din 2 mai 2007.
                Consiliul Legislativ, prin avizul nr.1595 din 27.11.2006, a avizat favorabil  proiectul de lege cu unele observaţii şi propuneri.
                Guvernul, prin punctul de vedere, trimis cu adresa nr.37 din 05.01.2007,  nu susţine adoptarea iniţiativei legislative.
                   Comisia pentru egalitatea de şanse pentru femei şi bărbaţi, prin avizul cu nr.37/178 din 16.05.2007, a avizat favorabil acest proiect. 
                Proiectul de lege adoptat de Senat, are ca obiect completarea Ordonanţei de urgenţă a Guvernului nr.40/1999 privind protecţia chiriaşilor şi stabilirea chiriei pentru spaţiile cu destinaţia de locuinţe, cu modificările şi completările ulterioare, în sensul prelungirii contractelor de închiriere pe o perioadă de maxim 3 ani de la data intrării în vigoare a acestei legi, pentru chiriaşii imobilelor redobândite de foştii proprietari sau de moştenitorii acestora. Iniţiatorii propun, de asemenea, instituirea obligativităţii pentru consiliul local de a pune la dispoziţia chiriaşului pensionar o locuinţă corespunzătoare, în cazul în care proprietarul foloseşte imobilul pentru nevoile sale.   

                În conformitate cu prevederile art. 61şi 63 din Regulamentul Camerei Deputaţilor, republicat, Comisia pentru administraţie publică, amenajarea teritoriului şi echilibru ecologic şi Comisia juridică, de disciplină şi imunităţi  au examinat, în şedinţe separate, respectiv în 22 mai 2007şi în 13 iunie 2007, proiectul de lege susmenţionat şi documentele care îl însoţesc.

                La dezbateri au participat, domnul deputat Petru Călian, din partea iniţiatorilor şi doamna  Katalin  Barbara Kibedi, secretar de stat la ministerul Justiţiei, în calitate de invitat.
      La lucrări au fost prezenţi 16 deputaţi din totalul de 28 membrii ai Comisiei juridice, de disciplină şi imunităţi şi 26 deputaţi din totalul de 29 membrii ai Comisiei pentru administraţie publică, amenajarea teritoriului şi echilibru ecologic. 
                În urma dezbaterilor, membrii celor două Comisii au hotărât, cu majoritate de voturi (2 voturi împotrivă), să propună plenului Camerei Deputaţilor respingerea proiectului de Lege pentru completarea art.15 din Ordonanţa de urgenţă a Guvernului nr.40/1999 privind protecţia chiriaşilor şi stabilirea chiriei pentru spaţiile cu destinaţia de locuinţe, întrucât s-a reţinut că în prezent sunt în vigoare mai multe acte normative care reglementează situaţiile de natura celor propuse  în iniţiativa legislativă.  
               Astfel,  potrivit alin.(1) al art.15 din O.U.G. nr.40/1999, modificat prin O.U.G. nr.68/2006 privind măsuri pentru dezvoltarea activităţii în domeniul construcţiilor de locuinţe prin programe la nivel naţional, aprobată prin Legea nr.515/2006, „în cazul chiriaşilor care au primit notificarea pentru motivele prevăzute la art.14 alin.(2) lit.a) şi b) consiliile locale sunt obligate să le pună la dispoziţie, cu prioritate, o locuinţă din fondul destinat închirierii, inclusiv din fondul de locuinţe sociale, în termen de un an de la data cererii chiriaşului; locuinţele se pun la dispoziţie numai celor care îndeplinesc criteriile de acces stabilite în conformitate cu prevederile Legii locuinţei nr.114/1996, republicată, cu modificările şi completările ulterioare.”
              În baza acestor prevederi, chiriaşul nu este obligat să se mute dacă în locuinţa care i se oferă la schimb nu i se asigură suprafaţa locuibilă şi numărul de camere la care este îndreptăţit, având posibilitatea prelungirii contractului de închiriere, pe o perioadă de 6 luni de la data expirării, dacă în termen de un an consiliile locale nu au putut pune la dispoziţia sa o locuinţă corespunzătoare. Această prevedere se aplică tuturor celor aflaţi în situaţiile menţionate, inclusiv pensionarilor.
În raport cu obiectul şi conţinutul reglementării, proiectul de lege face parte din categoria legilor ordinare.
                          PREŞEDINTE ,                          PREŞEDINTE,        
           Sergiu ANDON                          Relu FENECHIU     
                           SECRETAR,                              SECRETAR,
                           George BĂEŞU                           Denes SERES 
      Consilieri,

      Cecilia Păduroiu
      Mona Baban

